Ir-Regolament tal-Kummissjoni (EEC) Nru 75/93
tat-18 ta’ Jannar 1993
li jemenda r-Regolament (KEE) Nru 3002/92 li jistipula regoli komuni dettaljati għall-verifikar ta’ l-użu u/jew tad-destinazzjoni ta’ prodotti mill-intervent
IL-KUMMISSJONI TAL-KOMMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill Nru 136/66/KEE dwar l-istabbiliment ta’ organizzazzjoni komuni tas-suq taż-żjut u tax-xaħmijiet [1], kif emendat l-aħħar bir-Regolament (KEE) Nru 2046/92 [2], u b’mod partikolari l-Artikoli 12(4) u 26 (3) tiegħu, u d-dispożizzjonijiet korrispondenti tar-Regolamenti l-oħra li jistabbilixxu organizzazzjoni komuni tas-swieq tal-prodotti agrikoli,
Billi l-Istati Membri għandhom jingħataw biżżejjed żmien sabiex iwettqu kull riorganizzazzjoni ta’ l-aġenziji ta’ kontroll tagħhom meħtieġa għall-konformità mal-ħtieġa li korp ta’ kontroll uniku jkun risponsabbli għall-ivverifikar ta’ l-użu u/jew tad-destinazzjoni tal-prodotti kollha, irrispettivament mill-oriġini tagħhom, u li huma koperti bi kwalunkwe miżura speċifika jew parti minnha;
Billi l-miżuri previsti f’dan ir-Regolament huma skond l-opinjoni tal-kumitati ta’ ġestjoni rilevanti kollha,
ADOTTAT DAN IR-REGOLAMENT:
Artikolu 1
Is-segwenti subparagrafu qed jiġi miżjud ma’ l-Artikolu 2(1) tar-Regolament tal-Kummissjoni (KEE) Nru 3002/92 [3]:
"L-Istati Membri jistgħu, madankollu, għal sitt xhur mill-1 ta’ Jannar 1993, iżommu l-korpi ta’ kontroll tagħhom eżistenti għal kull miżura speċifika jew parti minnha."
Artikolu 2
Dan ir-Regolament għandu jidħol fis-seħħ fil-jum meta jiġi pubblikat fil-Ġurnal Uffiċjali tal-Komunitajiet Ewropej.
Għandu japplika mill-1 ta’ Jannar 1993.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel,18 Jannar 1993.